Diari Oficial de la Generalitat Valenciana


Sumari del DOGV 7111, del 16-09-2013 (2013/8863)

ORDE 32/2013, de 6 de setembre, de la Conselleria d'Economia, Indústria, Turisme i Ocupació, per la qual es regula la impartició d'accions formatives no finançades amb fons públics, conduents a l'obtenció de certificats de professionalitat, desenrotllades per empreses, entitats i centres d'iniciativa pública o privada.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/09/06/32/dof/vci/html**

### Dades del document

Número de DOGV
:   7111

Data del DOGV
:   16-09-2013

Secció del DOGV
:   I. DISPOSICIONS GENERALS

Número del document
:   2013/8863


Data del document
:   06-09-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * qualificació professional
    * procediment administratiu
    * legislació
    * formació professional
    * reconeixement d'estudis

ORDE 32/2013, de 6 de setembre, de la Conselleria d'Economia, Indústria, Turisme i Ocupació, per la qual es regula la impartició d'accions formatives no finançades amb fons públics, conduents a l'obtenció de certificats de professionalitat, desenrotllades per empreses, entitats i centres d'iniciativa pública o privada. [2013/8863]  
Preàmbul  
Article 1. Objecte  
Article 2. Sol·licitants  
Article 3. Presentació de sol·licituds i documentació  
Article 4. Procediment de tramitació  
Article 5. Tècnics d'enllaç  
Article 6. Obligacions d'entitats autoritzades  
Article 7. Obligacions de l'alumnat  
Article 8. Jornada i horari  
Article 9. Avaluació, seguiment i control de la qualitat de la formació  
Article 10. Revocació de l'autorització  
Article 11. Certificats de professionalitat  
Disposicions addicionals  
Primera  
Segona  
Disposició derogatòria  
Disposicions finals  
Primera  
Segona  
  
  
PREÀMBUL  
  
L'Orde de 19 de febrer de 2002, de la Conselleria d'Economia, Hisenda i Ocupació, regula, amb caràcter experimental, la realització i l'acreditació d'accions de formació professional ocupacional no subvencionades, que permeten accedir a l'alumnat que hi participe, treballadors/es desempleats/ades o en actiu, a un certificat de professionalitat dels arreplegats en el repertori de reials decrets que figuren en l'annex a la mencionada orde.  
L'esmentada norma va sorgir del convenciment que és aconsellable que la formació professional ocupacional no estiga únicament subjecta a convocatòries anuals d'ajudes i subvencions per part de l'Administració, sinó que permeta reconéixer la formació obtinguda a través d'altres mitjans.  
Així mateix, es pretenia que les entitats interessades pogueren realitzar accions de formació professional ocupacional dissenyades com a certificats de professionalitat; assegurar que eixes accions formatives reuniren totes les exigències de qualitat i que previs els tràmits corresponents, permetera als participants en les mencionades accions obtindre el reconeixement de les seues competències professionals i, al mateix temps, facilitar-los l'accés a la convalidació dels mòduls formatius.  
No obstant el temps transcorregut, els arguments que van motivar la mencionada norma continuen plenament vigents, si bé, com és lògic, la regulació que hi conté ha d'adequar-se a l'actual regulació de la formació professional per a l'ocupació en general i dels certificats de professionalitat en particular.  
Igualment, resulta totalment anacrònic i inoperant mantindre una llista tancada de certificats de professionalitat susceptibles de ser acreditats, tal com arreplega l'Orde de 2002.   
Des de llavors, s'han succeït les normes que han regulat esta matèria. Així, la Llei 56/2003, de 16 de desembre, d'Ocupació, va establir que les accions formatives del subsistema de formació per a l'ocupació estan dirigides a l'adquisició, millora i actualització permanent de les competències i qualificacions professionals, afavorint l'aprenentatge al llarg de tota la vida de la població activa, i conjugant les necessitats de les persones, de les empreses, dels territoris i dels sectors productius. Este subsistema, d'acord amb el que preveu la Llei Orgànica 5/2002, de 19 de juny, de les Qualificacions i la Formació Professional, es desplega en el marc del Sistema Nacional de Qualificacions i Formació professional.  
Els certificats de professionalitat, regulats pel Reial Decret 34/2008, de 18 de gener, pel qual es regulen els certificats de professionalitat, són l'instrument d'acreditació oficial, en l'àmbit de l'Administració laboral, de les qualificacions professionals del Catàleg Nacional de Qualificacions Professionals adquirides a través de processos formatius o del procés de reconeixement de l'experiència laboral, i permeten la seua correspondència amb els títols de Formació Professional del sistema educatiu.  
L'oferta formativa vinculada amb l'obtenció d'estos certificats té una especial importància en la seua utilització com a instrument de política activa d'ocupació, i en estos moments d'elevada desocupació cobra una especial rellevància per a les persones i per a les empreses.  
La Llei 3/2012, de 6 de juliol, de Mesures Urgents per a la Reforma del Mercat Laboral, l'antecedent de la qual és el Reial Decret Llei 3/2012, de 10 de febrer, introduïx mesures per a la millora de l'oferta formativa, i de la qualitat i eficiència del sistema de formació professional.   
El Reial Decret 189/2013, de 15 de març, pel qual es modifica el Reial Decret 34/2008, i els reials decrets pels quals s'establixen certificats de professionalitat dictats en la seua aplicació, té per objecte introduir les modificacions de la regulació dels certificats de professionalitat en relació amb el nou contracte per a la formació i l'aprenentatge, la Formació Professional dual, així com en relació amb la seua oferta i implantació i aquells aspectes que donen garantia de qualitat al sistema.  
  
En este sentit, s'amplia la participació en l'oferta formativa als centres d'iniciativa privada i a les empreses i s'establixen mesures per a afavorir la gestió eficaç d'esta oferta i per a millorar el seguiment de la qualitat en l'exercici de l'activitat formativa.  
Així doncs, la present orde es dicta amb l'objectiu, d'una banda, de superar el numerus clausus de certificats de professionalitat que arreplega l'Orde de 19 de febrer de 2002, de la Conselleria d'Economia, Hisenda i Ocupació, i d'una altra, d'adaptar el reconeixement de les activitats formatives no finançades amb fons públics conduents a l'obtenció de certificats de professionalitat a la vigent normativa, especialment pel que fa al procediment de tramitació, a les obligacions de les entitats autoritzades i de l'alumnat, i a l'avaluació, seguiment i control de la qualitat de la formació.   
En virtut d'allò que s'ha exposat, conforme amb el Consell Jurídic Consultiu, en l'exercici de les competències atorgades pels articles 27 i 149.1.30ª de la Constitució espanyola i en l'article 53 de l'Estatut d'Autonomia de la Comunitat Valenciana, i fent ús de les facultats que em conferixen la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, de conformitat amb el Consell Valencià de Formació Professional,  
  
  
DECRETE  
  
Article 1. Objecte  
Esta orde té com a objecte regular, en l'àmbit de la formació professional per a l'ocupació, les accions formatives no finançades amb fons públics, conduents a l'obtenció de certificats de professionalitat, per a la formació dels treballadors/es en actiu i desempleats/ades, desenrotllades per empreses, entitats i centres de formació degudament acreditats/homologats per l'òrgan competent. En tot cas, la formació haurà d'adequar-se a la normativa reguladora dels certificats de professionalitat.  
  
  
Article 2. Sol·licitants  
Podran acollir-se al que preveu la present norma aquelles empreses, entitats i centres de formació d'iniciativa pública o privada, degudament acreditades/homologades per l'òrgan competent de conformitat amb la normativa vigent.  
  
Article 3. Presentació de sol·licituds i documentació  
Les empreses, entitats i centres de formació d'iniciativa pública o privada interessades, presentaran les sol·licituds en les direccions territorials competents en matèria de formació professional per a l'ocupació corresponents, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, amb una antelació no inferior a 30 dies a la data d'inici prevista de l'acció formativa, i adjuntaran la documentació següent:   
  
1. Documentació acreditativa i identificativa de l'entitat sol·licitant i del seu representant legal.  
2. Indicació del número de cens amb què consten com a centre de formació acreditat/homologat.  
3. Projecte de les accions formatives que es desitja impartir.  
4. Data d'inici prevista.  
  
Article 4. Procediment de tramitació  
1. Efectuada la comprovació per part del servici territorial competent en matèria de formació professional per a l'ocupació, dels requisits exigits en la present orde, que podrà incloure la visita in situ per a confirmar que es mantenen les condicions de l'acreditació/homologació, el director o la directora general competent en matèria de formació professional per a l'ocupació, emetrà una resolució en què autoritzarà o denegarà la realització d'accions formatives a l'empara de la present orde.  
2. El termini màxim per a resoldre i notificar la resolució procedent serà de tres mesos a comptar de la presentació de la sol·licitud, excepte períodes de suspensió destinats a completar la documentació requerida. Transcorregut el termini anterior sense que s'haja dictat i notificat cap resolució expressa, es considerarà estimada la pretensió per silenci administratiu, i això sense perjuí que subsistisca l'obligació legal de resoldre sobre la petició formulada.  
3. La resolució d'autorització fixarà, si és el cas, les condicions, obligacions i determinacions accessòries a què haja de subjectar-se l'entitat autoritzada.   
4. El director o la directora general competent en matèria de formació professional per a l'ocupació podrà acordar la publicació de la relació d'entitats autoritzades d'acord amb la present orde.  
  
Article 5. Tècnics d'enllaç  
1. El cap o la cap del servici territorial competent en matèria de formació professional per a l'ocupació corresponent assignarà a cada una de les entitats autoritzades un tècnic que actuarà com a interlocutor entre estes i l'esmentat servici.  
2. Este tècnic tindrà entre les seues funcions:  
a) Informar l'entitat autoritzada dels tràmits que ha de seguir en el desenrotllament de l'acció formativa.  
b) Conéixer el començament i la finalització de cada acció formativa.  
c) Estar informat de les incidències succeïdes en cada acció formativa.  
d) Conéixer i coordinar les tasques necessàries per a dur a terme l'avaluació de l'acció formativa, podent personar-se en el procés.  
e) Vetlar pel correcte desenrotllament de l'acció formativa, i proposar les mesures oportunes a l'entitat autoritzada o a la direcció territorial, si és el cas.  
f) Informar l'alumnat de la possibilitat de sol·licitar, si és el cas, el corresponent certificat de professionalitat o acreditació parcial acumulable de les competències professionals adquirides.   
  
Article 6. Obligacions d'entitats autoritzades  
Són obligacions de les empreses, entitats i centres de formació d'iniciativa pública o privada autoritzades:  
1. Realitzar les accions sol·licitades segons el que preveu esta orde i en la resolució d'autorització.  
2. Remetre al servici territorial competent en matèria de formació professional per a l'ocupació la comunicació d'inici de les accions formatives, especificant:  
a) Dates d'inici i finalització de cada acció formativa.  
b) Relació d'alumnes participants amb indicació que realitzaran el mòdul de formació pràctica en centres de treball (detallant empreses i dates de realització), així com dels alumnes que es troben exempts de la seua realització i la corresponent documentació acreditativa.  
c) El/la representant legal de l'entitat autoritzada, una vegada realitzat el procés de selecció firmarà una acta en què s'inclourà la manifestació expressa del fet que els/les candidats/es seleccionats/ades complixen els requisits formatius i professionals per a cursar amb aprofitament la formació en els termes que preveu l'article 20 del Reial Decret 34/2008. La mencionada acta serà presentada quan li ho requerisca l'Administració.  
d) Documentació justificativa de l'acreditació requerida en el Reial Decret 34/2008, i en els reials decrets reguladors dels distints certificats de professionalitat, pels/per les formadors/es i tutors/es formadors/es intervinents en l'acció formativa.  
e) Planificació del procés d'avaluació, amb indicació de les dates de realització de les proves finals quan corresponga, dels instruments que s'utilitzaran, dels espais destinats a les proves i de la duració d'estes.  
  
f) El conveni o acord entre els centres formatius i els centres de treball per a la realització del mòdul de formació pràctica en centres de treball.  
g) La documentació acreditativa de l'existència d'una pòlissa d'assegurança per a la realització de l'acció formativa i del mòdul de formació pràctica en centres de treball.  
3. Comunicar al servici territorial competent en matèria de formació professional per a l'ocupació, el control d'assistència mensual que continga la firma diària de l'alumnat assistent, les baixes i altes de l'alumnat i les dates en què es produïxen, així com qualsevol circumstància que puga tindre incidència sobre el desenrotllament de l'acció formativa. A este efecte s'utilitzarà l'aplicació informàtica que els facilitarà la direcció general competent en matèria de formació professional per a l'ocupació.   
4. Facilitar al servici territorial competent en matèria de formació professional per a l'ocupació les tasques de seguiment i control.  
5. Sotmetre's a les accions de control que s'establixen en esta mateixa orde.  
6. En el cas de realitzar FPCT (formació professional en centres de treball), comunicar als/les representants legals dels/de les treballadors/es dels centres laborals en què es desenrotllen les pràctiques, així com a la Inspecció de Treball, la relació d'alumnes participants en este programa, la duració d'este, i el seu programa formatiu.  
7. Remetre, al servici territorial competent en matèria de formació professional per a l'ocupació, en un termini no superior a tres mesos des de la finalització de l'acció formativa, la documentació relativa al procés d'avaluació i els qüestionaris d'avaluació de la qualitat de les accions formatives. A este efecte, es presentaran les actes d'avaluació firmades pel/per la representant del centre col·laborador i el/la tutor/a del grup i els documents on es reflectisquen els resultats d'esta, amb el contingut previst en l'article 14 del Reial Decret 34/2008.   
  
  
Article 7. Obligacions de l'alumnat  
1. Els/les participants en accions autoritzades d'acord amb la present orde estan obligats/ades a:  
a) Assistir a les classes de manera regular i contínua i seguir amb aprofitament l'acció formativa.  
b) No simultaniejar cursos de formació professional per a l'ocupació, encara que existisca compatibilitat horària.  
2. Son causes d'exclusió de l'alumnat:  
a) La falta d'aprofitament o l'obstaculització del normal desenrotllament del curs, amb el vistiplau previ del tècnic o de la tècnica d'enllaç.  
b) Simultaniejar cursos de formació professional per a l'ocupació. En este cas, l'exclusió s'aplicarà als cursos a què s'haja incorporat de forma més recent.  
3. Serà causa de no-superació del mòdul formatiu l'absència superior al 20 per cent del total d'hores d'este.   
  
Article 8. Jornada i horari  
1. L'horari de les accions formatives en el període d'estada en el centre formatiu estarà comprés entre 15 i 30 hores setmanals, de dilluns a divendres, llevat que el cap o la cap del servici territorial competent en matèria de formació professional per a l'ocupació autoritze un altre horari.  
2. En el supòsit de FPCT l'horari s'adequarà a les condicions dels centres de treball en què es realitzen estes.  
Article 9. Avaluació, seguiment i control de la qualitat de la formació  
D'acord amb el que establix l'article 18.4 del Reial Decret 34/2008, durant la impartició de cada curs i a la seua finalització, es demanarà l'opinió de l'alumnat sobre la docència rebuda. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'estes.  
  
  
Article 10. Revocació de l'autorització  
1. Serà procedent la revocació de l'autorització concedida a l'empara de la present orde quan:  
a) L'acció formativa no estiga en funcionament durant el calendari lectiu.  
b) El personal docent i/o l'alumnat no estiguen presents ni en el centre formatiu ni en els centres de realització de la formació pràctica.  
  
c) L'alumnat no complisca els requisits formatius i professionals per a cursar amb aprofitament la formació en els termes que preveu l'article 20 del Reial Decret 34/2008, o estiga sent dedicat a funcions diferents de la formació o la FPCT.  
d) Els/les formadors/es i tutors/es-formadors/es intervinents en l'acció formativa no complisquen els requisits exigits en el Reial Decret 34/2008, i en els reials decrets reguladors dels distints certificats de professionalitat.  
e) No es complisca el procés d'avaluació dels resultats d'aprenentatge.  
f) Les instal·lacions o els equips/dotacions no es corresponguen amb aquells que van ser acreditats/homologats.  
g) S'incomplisca la normativa vigent en matèria de seguretat i salut laboral.  
h) Qualsevol altra causa greu que afecte el normal desenrotllament de l'acció formativa.  
2. Serà competent per a acordar la revocació de l'autorització el/la director/a general competent en matèria de formació professional per a l'ocupació, amb audiència prèvia de l'interessat.  
  
Article 11. Certificats de professionalitat  
Els certificats de professionalitat s'expediran als que ho hagen sol·licitat i demostren haver superat els mòduls corresponents al mencionat certificat, o bé hagen obtingut el reconeixement i l'acreditació de totes les unitats de competència que el componen.   
Els que no superen la totalitat dels mòduls associats al certificat de professionalitat i superen els mòduls associats a una o diverses unitats de competència d'este rebran una certificació dels mòduls superats que tindrà efectes d'acreditació parcial acumulable de les competències professionals adquirides.  
En tot cas, s'haurà de justificar l'assistència almenys al 80 per cent de les hores de cada mòdul i sotmetre's a les actuacions de comprovació de la professionalitat que, si és el cas, s'establisca per part de la direcció general competent en matèria de formació professional per a l'ocupació.  
  
  
  
DISPOSICIONS ADDICIONALS  
  
Primera  
En allò que no preveu esta orde serà aplicable el Reial Decret 34/2008, i la normativa que la desplega.  
  
Segona  
En el supòsit d'accions formatives que s'impartisquen en la modalitat de teleformació, l'Administració competent en matèria d'autorització, avaluació, seguiment i control serà el Servici Públic d'Ocupació Estatal.  
  
  
DISPOSICIÓ DEROGATÒRIA ÚNICA  
  
Queda derogada l'Orde de 19 de febrer de 2002, de la Conselleria d'Economia, Hisenda i Ocupació, per la qual es regula amb caràcter experimental el reconeixement d'activitats de formació ocupacional relacionades amb certificats de professionalitat, publicada en el Diari Oficial de la Comunitat Valenciana de 6 de març de 2002. Així mateix, queden derogades totes les disposicions del mateix rang o d'un rang inferior que s'oposen al que disposa esta orde.  
  
  
DISPOSICIONS FINALS  
  
Primera  
Es faculta el secretari autonòmic o la secretària autonòmica competent en matèria de formació professional per a l'ocupació, perquè a proposta de la direcció general competent en la mencionada matèria puga dictar totes les instruccions que siguen necessàries per al desplegament i l'execució del que disposa esta orde.  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 6 de setembre de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI